Напады 11 септембра 2001

Терористичне напады 11 септембра (вресења) 2001 года, такоже знане како 9/11, јест серија из четырєх координованых терористичных актов-самоубијств в США, кторе были учињене терористичноју организацијеју Ал-Каида. Јутром 11 септембра (вресења) 2001 рока четыри групы терористов (всего 19 људиј) захватили четыри пасажерске самолеты. Кажда од 4 груп имєла хот бы једного члена, кторы прошел почетково летно приготовјенје. Терористи уставили курс самолетов на вєже ВТЦ. Лет 11 American Airlines ударил вєжу ВТЦ-1 (сєверну), а лет 175 United Airlines влетєл в вєжу ВТЦ-2 (јужну). В резултату обє вєже порушили се, одломкы вєж учинили силну шкоду будынкам поблизу. Третји самолет (лет 77 American Airlines) взел курс на Пентагон, кторы находи се недалеко од Вашингтона. Пасажери и команда четвртого самолета (лет 93 United Airlines) дали одпор терористам и усиловали вратити контрол над самолетом, самолет спадл в пољу поблизу боро Шанксвилл в штату Пенислванија. Кромє 19 терористов вслєд терористичных актов погынули 2977 људиј, јешче 24 људиј пропадли. Бољшест убитых људиј была мирными граджанами. Терористичне напады 11 септембра(вресења) стали највечшими терористичными актами в свєту по числу жртв. Послє терористичных актов США и државы-члени НАТО почели «Војну против тероризму», главным цєљем кторој стало унишченје Ал Каиды и Талибана в Афганистану и Пакистану и инвазију США и јих сојузников в Ирак, вслєд кторој в Ираку был свргнуты режим Саддама Хусејна. Терористичне акты Событја одбывали се приблизно тако: подчас полета терористи сут овладнули четырєми пасажерскыми самолетами, кторе были повинне летєти в Калифорнију од аеропортов Логан, Даллес и Њуарк. Все самолеты имали в баках близ 30-35 тысечиј литров палива тому, же долгост планујемых полетов была около 4200 километров. Лет 11 American Airlines, самолет Боинг 767-223ER, летны номер N334AA, влетєл в сєверну страну сєверној вєже (ВТЦ-1) меджу 94—98 етажами, приблизно в 8:46:26 —8:46:40 јутра по мєстному часу. Лет 175 United Airlines, самолет Боинг 767-222, летны номер N612UA, влетєл в јужну страну јужној вєже (ВТЦ-2) в 9:02:59, меджу 78—85 етажами. Туто событје было записано множством телевизијных каналов, кторе сут записывали послєдства удара првого самолета в сєверну вєжу. Лет 77 United Airlines, самолет Боинг 757-223, влетєл в Пентагон в 9:37:46 јутра. Лет 93 United Airlines, самолет Боинг 757-222, летны номер N591UA, спадл в пољу, в јужно-западној чести Пенсилваније, близ боро Шанксвилл в 10:03:11. Мєсто упада самолета находи се 240 километров сєвернєје Вашингтона. Прєдположитељно, самолет спадл вслєд борбы пасажеров самолета и терористов. Когды терористи сразумєли, же они не могут совладнути с пасажерами и совршити терористичны акт, они направили самолет в земју. В резултату ударов самолетов порушили се три будынка од комплекса Всесвєтового Тргового Центра (ВТЦ). Јужна вєжа (ВТЦ-2) порушила се приблизно в 9:56, послє пожара, кторы трвал 56 минут. Сєверна вєжа порушила се в 10:28 послє пожара, кторы трвал 102 минуты. Вєжа ВТЦ-7 порушила се в 17:20 в резултату серије избухов газа и пожара. Жртвы Жртвами терористичного напада стали сут 2977 људиј (не считајучи 19 терористов): 246 пасажеров и членов екипы самолетов, 2606 људиј в Њу-Јорку, на земји и вєжах ВТЦ, 125 в Пентагону. Погынули сут граджани США и јешче 91 државы. Шкода Подчас порушенја двох вєж силну шкоду достали и друге будынкы поблизу. Достали силну шкоду або были унишчене таке будынкы како Всесвєтовы Трговы Центр 7, Всесвєтовы Трговы Центр 6, Всесвєтовы Трговы Центр 5, Всесвєтовы Трговы Центр 4, хотел Мариотт Всемирного Тргового Центра и православна гречска Црква в имену Светого Николаја. Будынок Deutsche Bank, кторы находил се поблизу вєж ВТЦ, был силно пошкоджен подчас упада вєж и јего рєшили сносити. Сносити будынок Deutsche Bank'а почели в 2007 року и скончили в 2011. Вест-стрит 90 и Верајзон-билдинг тож были силно пошкоджене, але јих смогли реконструовати. Средњу шкоду сут достали Всесвєтовєтовы Финансовы Центр 3, Уан-Либерти-Плаза и хотел Millenium Hilton.